ועדת הפנים ואיכות הסביבה, כנסת 15, פרוטוקול מספר 237, 2001-03-26 12:15

דוד אזולאי: אני מתכבד לפתוח את ישיבת הוועדה בענין 364 עובדי עיריית יהוד שלא קיבלו את שכרם מזה חודשיים.

דוד אזולאי: ההצעה היא ביוזמתה של חברת-הכנסת תמר גוז'נסקי שביקשה להעלות את הנושא הזה בדחיפות, היות וחג הפסח קרב ובא, היא מבקשת שנעשה הכל כדי שהעובדים יקבלו את שכרם לפני החג על מנת שיוכלו לחגוג עם כל בית ישראל.

דוד אזולאי: רבותי, אני מודיע מראש שאני לא מתכוון להיכנס לכל הבעיות של העירייה, מטרת הדיון הזה, למצוא פתרון כדי שעובדי העירייה יקבלו את שכרם עוד לפני החג.

דוד אזולאי: חברת-הכנסת תמר גוז'נסקי, בבקשה.

תמר גוז'נסקי: אני רוצה להודות ליושב ראש הוועדה שהעלה את הנושא לדיון מהיר.

תמר גוז'נסקי: העליתי את הנושא לאחר ביקור אצל עובדי העיריה ששבתו מול הכנסת, ובשיחה איתם הם העלו בפני את הבעיה.

תמר גוז'נסקי: אני מסכימה איתך אדוני שמצבן של לא מעט רשויות הוא אכן בעייתי.

תמר גוז'נסקי: יש בעיות שקשורות ביחסים בין הרשויות לבין משרד הפנים; יש בעיות שקשורות בניהול הפנימי של העיריה; יש בעיות שקשורות בכך שמתחלף ראש העיר, וכל מיני בעיות.

תמר גוז'נסקי: אני חושבת שהיה טוב אם היינו יכולים לעזור לכל העיריות להגיע למצב שבו יוכלו לתפקד בצורה נורמלית ומסודרת.

תמר גוז'נסקי: אבל הבעיה היא שבכל פעם שיש בעיה ברשות מקומית מי שסובל זה העובדים, כלומר, מי שלא מקבל את השכר אלה העובדים.

תמר גוז'נסקי: אני חושבת שהעובדים לא צריכים להיות בני ערובה של אף אחד.

תמר גוז'נסקי: הם צריכים לקבל את שכרם בזמן, וכפי שאדוני ציין, זה ערב פסח ואני חושבת שמגיע לעובדים האלה לחגוג את החג כמו כל העובדים בישראל.

תמר גוז'נסקי: אני מציעה שיימצא פתרון שהעובדים האלה יקבלו את שכרם.

תמר גוז'נסקי: תודה רבה.

דוד אזולאי: לצערי הרב אין זו הפעם הראשונה שהוועדה מקיימת דיונים בנושאים האלה, ואנחנו משתדלים לכבות שריפות.

דוד אזולאי: ביקשתי ואמרתי לא פעם שלא ייתכן שראש רשות שלא נבחר ישאיר אחריו שדה חרוך, והבא אחריו ישלם את המחיר, ואת אף אחד זה לא מעניין.

דוד אזולאי: אני חושב שהגיע הזמן שגם משרד האוצר וגם משרד הפנים תמצאו דרך לאותם ראשי רשויות שבסופו של דבר חורגים וחוגגים, ואין מי שישלם את המחיר.

דוד אזולאי: אלה שמשלמים את המחיר הם לא רק עובדי העיריה, זה גם האזרח הקטן בעיר שמשלם מחיר גבוה מאוד על כך שהרשות שלו נמצאת במצוקה.

דוד אזולאי: רק אתמול שמענו מה קורה בעיריית יהוד.

דוד אזולאי: תלמידים נשלחים הביתה כתוצאה ממצב סניטרי זנוח, אין שירותים של פינוי אשפה ועוד דברים אחרים.

דוד אזולאי: אז נכון שהעובדים לא מקבלים את השכר שלהם, אבל גם האזרח הקטן סובל והוא לא יכול להפגין או לשבות נגד אף אחד.

דוד אזולאי: אני חושב שהגיע הזמן שהנוגעים בדבר יקחו את זה לתשומת לבם.

דוד אזולאי: דובר פעם על חקיקת חוק האכיפה, הובלנו את זה כאן בוועדה, ולצערי הרב זה נתקע.

דוד אזולאי: אני מציע לשקול את הענין הזה מחדש, ושמרכז השלטון המקומי ישמעו אותי, אני אתמוך בזה.

דוד אזולאי: ראש עיריית יהוד, עוזי מאיר, בבקשה.

עוזי מאיר: יושב ראש הוועדה, חברת-הכנסת תמר גוז'נסקי, מגישת ההצעה, תודה רבה בשמי ובשם העובדים, ידידי חבר-הכנסת חיים כץ שמעורב בענייני העיר באופן אישי.

עוזי מאיר: אני רוצה להגיד לכם שמה שחווה עיריית יהוד לא מגיע לה.

עוזי מאיר: לכולנו, בעיקר נציגי ציבור ונבחרי ציבור שמכירים את העיר הזאת, מעולם לא הגענו למצבים כאלה של שביתות, של סגירת מוסדות חינוך והשבתות.

עוזי מאיר: כל הערכים המקודשים לעיר הזאת הולכים וקורסים.

עוזי מאיר: כל הקריאות שלנו של תכנית ההבראה, אפילו שבוצעה כמעט במלואה, לא יכולה להוציא אותנו מהבוץ הזה של קרוב ל-60 מיליון שקל גרעון מצטבר.

עוזי מאיר: 100 פיטורין בעיריית יהוד היו שקולים בשכר של 4 מיליון שקל.

עוזי מאיר: רק הריבית וההצמדה של הגרעון מגיעה ל-7 מיליון שקל.

עוזי מאיר: אותם 10 מיליון שקלים שקיבלנו, נטמעו בתוך הבור הזה שאין לו תחתית.

עוזי מאיר: עיריית יהוד מעסיקה 330 עובדים שזה כולל עובדי תברואה, סייעות בתי ספר, עובדות נקיון.

עוזי מאיר: יש לנו עובדי קבלן בודדים שהכנסנו לאחרונה בשביל לסגור כמה חורים, סייעות במועדוניות של ילדים חריגים.

עוזי מאיר: יש עיריות שמחזיקות מאות עובדי קבלן, לנו את התופעה הזאת, כולם עובדי עיריה.

עוזי מאיר: דווקא עובדי הכפיים, הן בתברואה, והן אלה שעובדים בנקיון בתי הספר, והסייעות בבתי ספר, ומזכירות שכרן בקושי מגיע ל-3,500 שקל נטו, אפשר לבדוק את זה.

עוזי מאיר: האוצר יכול לבדוק זאת.

עוזי מאיר: אנחנו לא יכולים לצאת מהבוץ הזה.

עוזי מאיר: מי שמשלם את המחיר אלה העובדים והילדים שלהם.

עוזי מאיר: לא רק שהם מוגבלים בבנקים, הגענו למצב שהגבילו אותם בכל רשתות השיווק גם.

עוזי מאיר: זו כבר תופעה, נקרע הלב.

עוזי מאיר: רוב עובדי עיריית יהוד עוסקים בנקיון וסייעות.

עוזי מאיר: קיבלו אותם בשביל לסייע להם, מקרים שיקומיים.

עוזי מאיר: מאז ומתמיד סייעו להם בעיריה והכניסו אותם לעבודה על מנת שיהיה מקור פרנסה יחידי לפחות, ואלה משלמים את המחיר, ואין בכוחי להושיע.

דוד אזולאי: כמה זמן הם לא קיבלו שכר?

עוזי מאיר: זה כבר חודשיים, לפני שבועיים הוצאנו להם חצי משכורת.

תמר גוז'נסקי: איך אדוני הצליח לשלם חצי משכורת?

עוזי מאיר: ביקשנו הקדמה של תשלומים מכל מיני מפעלים שמשלמים מסי עיריה.

תמר גוז'נסקי: בקופת העירייה אין היום שום דבר?

עוזי מאיר: נהפוך הוא, צברנו חובות גם לשלטון המקומי, בסכום של 80 מיליון שקל.

עוזי מאיר: יש לי אישור של משרד החינוך לבנות בתי ספר, אנחנו מפרסמים מכרז, אף יזם לא מוכן להשתתף.

עוזי מאיר: באף מכרז של העירייה לא משתתפים, לא מחשבים, לא תחזוקת מזגנים, לא נקיון, לא פיתוח, אף אחד לא משתתף היום במכרזים של עיריית יהוד.

דוד אזולאי: תודה רבה.

דוד אזולאי: אדוני יושב ראש המועצה הדתית ביהוד, מר זכי וג'ימה, בבקשה.

זכי וג'ימה: בשנת 2000 מועצת העיר, מתוך מיליון ו-460 אלף שקל, קיצצה למיליון 930 שקל, ועדת שרים עוד 100 אלף שקל.

זכי וג'ימה: אין תקציב למועצה הדתית.

זכי וג'ימה: שנה המועצה הדתית לא קיבלה תקציב.

תמר גוז'נסקי: כמה עובדים במועצה הדתית?

זכי וג'ימה: מ-20 יש לנו 9 עובדים במועצה הדתית.

זכי וג'ימה: צמצמנו את מערכת כוח האדם ל-9 עובדים, כולל עובדי חברה קדישא.

זכי וג'ימה: התייעלות רצינית מאוד.

זכי וג'ימה: כל צרכי הדת ביהוד, אם זה מקווה, אם זה בתי כנסת, מושבתים.

זכי וג'ימה: המועצה הדתית חייבת למס הכנסה קרוב ל-8 חודשים.

דוד אזולאי: כמה חודשים העובדים לא קיבלו שכר?

זכי וג'ימה: ארבעה חודשים, ויש כאלו שלא קיבלו שכר 7 חודשים.

זכי וג'ימה: כמעט ואין תקציב לבתי כנסת.

זכי וג'ימה: יש לנו מקווה בודד ביהוד, ועם כל זה המועצה הדתית מתפקדת יפה.

זכי וג'ימה: צריך למצוא פתרון גם לעובדי העירייה, וגם לעובדי המועצה הדתית.

זכי וג'ימה: שיהיה תקציב גם למועצה הדתית וגם לעירייה.

זכי וג'ימה: אני לא מאשים את ראש העיר, אין לו, חודש, חודשיים שלושה, אבל אם חודשיים העירייה לא קיבלה שכר, ועובדי המועצה הדתית 11 או 12 חודשים, זה אומר דרשני, משהו פה לא מסתדר.

זכי וג'ימה: אין אחד מול אחד.

דוד אזולאי: שנה וחצי לא קיבלו שכר?

דוד אזולאי: חיים בלי משכורת?

עוזי מאיר: לא משכורת, לא קיבלו את ההפרשות שמגיע להם.

זכי וג'ימה: מועצה דתית זה חוק.

זכי וג'ימה: השכר שלה בא 60% ממועצת העיר.

זכי וג'ימה: אין מה לעשות, אנחנו עובדים לפי החוק הזה, והחוק הזה לא מומש.

זכי וג'ימה: אני ממליץ ומקווה שהוועדה הזאת תמליץ בפני שר הפנים לסגור את הסיפור הזה ונתקדם קדימה.

דוד אזולאי: תודה.

דוד אזולאי: רות יוסף מנהלת מחלקת התקציבים במשרד הפנים, בבקשה.

רות יוסף: כולם עומדים במצב קשה, אין כאן משהו חדש.

רות יוסף: לא אבוא ואגיד שאני יכולה לשלם משכורת והכל טוב.

רות יוסף: הנתונים באמת מפחידים, מדובר על גרעון של 60% מההוצאה השוטפת, 155 מיליון שקל גרעון מצטבר.

רות יוסף: אגיד לכם מה קורה ביהוד.

רות יוסף: ניקח חמש שנים אחורנית, ולא נדבר על שנות בחירות, ואני מדברת רק על הגרעון השוטף, אחר כך אעבור לגרעון המצטבר.

רות יוסף: אז ב-1995 – גרעון של 7 מיליון שקל; ב-1996 – 8.7 מיליון שקל גרעון; ב-1997 – 8 מיליון שקל; ב-1998 – 20 מיליון שקל, גרעון שוטף.

דוד אזולאי: מה המיוחד ב-1998 ?

חיים כץ: בחירות.

רות יוסף: ב-1999 – 11 מיליון שקל, ובשנת 2000 - בסביבות 8 מיליון שקל.

רות יוסף: זה גרעון שוטף.

רות יוסף: בגרעונות שוטפים כאלה, אי-אפשר לתפקד.

דוד אזולאי: הוא היה בתכנית הבראה?

רות יוסף: בוודאי, הוא עדיין בתכנית הבראה.

רות יוסף: בעצם היו שתי תכניות הבראה.

רות יוסף: תכנית הבראה קודמת היתה של קודמו, וכאשר ראש הרשות הנוכחית הגיע, הוא קיבל חיזוק נוסף.

רות יוסף: סך המשאבים שהועמדו לעיריית יהוד לתכנית ההבראה עמדו על 14 מיליון שקל.

רות יוסף: מתוכם, 10.8 מיליון כבר קיבלו.

רות יוסף: היתרה של תכנית ההבראה שהיתה התכנית הגדולה, היא 3 מיליון שקל, כשהוא חייב לעמוד באיזון תקציבי, זה התנאי היחיד שלנו לאסור מתן מלוא הכסף.

רות יוסף: הוא קיבל כבר מעל 77%.

דוד אזולאי: ראש העיר הקודם עמד בתכנית ההבראה?

רות יוסף: ראש העיר הקודם לא עמד בתכנית ההבראה.

מאיר אקשטיין: לא רק זה, בשנת בחירות 30 מיליון שקל גרעון.

רות יוסף: גם בשנת 1999 וגם בשנת 2000 יש גרעון שוטף.

רות יוסף: אפשר להגיד שיש מגמה של נסיון.

רות יוסף: יש נסיון של העיריה להתחיל להתקדם, ולכן אנחנו רואים את הירידה בגרעון, לא צלח לחלוטין, אבל אלה העובדות.

דוד אזולאי: רות, אני לא בא לפתור את הבעיות התקציביות, ולא אומר אם הסיבות מוצדקות או לא, אבל יש כרגע בעיה.

דוד אזולאי: אנחנו שומעים שהרשות המקומית לא שילמה שכר לעובדים כבר חודשיים.

דוד אזולאי: עובדי המועצה הדתית, בכלל, שבעה חודשים, שגם זה סיפור.

דוד אזולאי: אני לא יודע איך עד היום אף אחד לא טיפל בזה.

דוד אזולאי: השאלה, אם יש היום איזה שהוא פתרון.

דוד אזולאי: אני מבקש לבדוק את האפשרות רק לגבי שכר, אני לא רוצה להיכנס כרגע מעבר לכך.

דוד אזולאי: אני מניח שתשבו במשרד, תזמנו את ראש העיר יחד עם השר ותקבעו את המדיניות.

דוד אזולאי: החשש שלי הוא שכרגע יש מנכ"ל חדש, שר חדש, ואני מניח שיהיו גם גזירות חדשות.

רות יוסף: ואולי זה יהיה לטובה.

דוד אזולאי: אני רוצה להאמין, אבל אני יודע שאין כסף.

תמר גוז'נסקי: שר האוצר הודיע הבוקר שהוא הולך לקצץ מיליארדים בתקציב.

דוד אזולאי: מאיפה הוא יקצץ?

דוד אזולאי: המצב לא יהיה יותר טוב.

חיים כץ: הוא יקצץ מהנכים, ממשפחות ברוכות ילדים.

חיים כץ: הם קיבלו מתכנית ההבראה 11 מיליון.

חיים כץ: כמה אחוזים הם עשו מתכנית ההבראה?

חיים כץ: סיימו את כולה?

רות יוסף: לא, במפורש לא, לכן הם בגרעון של 8 מיליון שקל.

חיים כץ: ואם הוא היה מסיים את תכנית ההבראה הוא היה נכנס לאיזון?

תמר גוז'נסקי: להיפך, קודם איזון, אחר כך כסף.

רות יוסף: קודם הרשות צריכה להתאזן בשוטף, אם היא תרד בשוטף - - -

חיים כץ: איך היא יכולה להתאזן בשוטף אם הוא במינוס של 55 מיליון שקל?

מאיר אקשטיין: רק הריבית זה 7 מיליון.

מאיר אקשטיין: שילמנו השנה.

רות יוסף: יש גרעון מצטבר, ויש גרעון שוטף.

רות יוסף: גרעון שוטף כולל ריבית.

דוד אזולאי: כמה צריכים להעביר היום על מנת לשלם לעובדים שכר של חודש אחד?

רות יוסף: לפי נתוני הגזבר,

רות יוסף: מיליון ו-700 אלף ₪, תשלומי שכר לחודש אחד.

מאיר אקשטיין: זה נטו, בלי ביטוח לאומי, קופות, קרנות, מס הכנסה, כשבאוצר השלטון המקומי אנחנו נמצאים במינוס של 8 מיליון שקל.

דוד אזולאי: אדוני הגזבר, נניח שיעבירו היום כספים לרשות המקומית, זה יגיע לעובדים או שזה ילך לעיקולים?

מאיר אקשטיין: אם זה עובר דרך דרך בנק אוצר השלטון המקומי, הרי אמרתי שהם בהמתנה, 2 מיליון שקל מס הכנסה, חובות לבנק, עיקול של גדיש של מליון ומשהו שקל, עיקולים של סולל בונה, חובות לבנק לאומי, 8 מיליון סגורים.

מאיר אקשטיין: בשביל לקבל שקל צריך להיות 8 מיליון ושקל אחד.

דוד אזולאי: עמית לנג ממשרד האוצר, בבקשה.

עמית לנג: אין לי מה להוסיף על הדברים שאמרה רות.

עמית לנג: צריך את העזרה של משרד הפנים.

עמית לנג: אני מקווה מאוד שהתקציב יעבור כדי שיהיה בסיס להתבסס עליו, ולראות מה עושים, מה ניתן לעשות בכל מה שקשור לתכניות הבראה ומעבר לזה.

דוד אזולאי: השאלה מה נעשה?

דוד אזולאי: גם אם יש רצון טוב של המשרד להעביר את המשכורות לחג, הרי מה שאני שומע כאן, בעצם לא עשינו כלום.

עמית לנג: צריך לשבת במשרד הפנים, לבדוק מה האפשרויות של משרד הפנים, לראות מה המצב המדוייק של הרשות - - -

איתן כבל: בקיצור, לא יקרה כלום.

דוד אזולאי: איתן, לוועדה הזאת יש נסיון טוב בענין הזה, עשינו את זה לא מזמן.

איתן כבל: אז אני מתנצל, אדוני היושב ראש.

רות יוסף: הבעיה של יהוד הגיעה לשר הפנים, וקיבלנו הנחיות לעשות את כל המאמצים שיקבלו משכורות לפני החג.

רות יוסף: יש רצון טוב מאוד של המשרד לפתור את בעיית השכר.

רות יוסף: אני לא יכולה להגיד לכם שיש לי עכשיו פתרון מיידי על השולחן.

חיים כץ: אז מה אומרים לעובדים, שיש פה רצון טוב?

דוד אזולאי: רבותי, אנחנו מודעים לבעיה הזאת, ואני אומר לכם, הדבר שמפריע כאן זה החוב הגדול שרובץ על הרשות המקומית.

דוד אזולאי: זאת הבעיה המרכזית.

דוד אזולאי: יש לי נסיון טוב עם משרד הפנים, לא היום אני אומר את זה, בהרכב הקודם, היה מקרה יותר קשה מכם, והבעיה נפתרה.

דוד אזולאי: אני רוצה להאמין שגם פה יימצא פתרון.

דוד אזולאי: אני בכל אופן, רוצה לקבל החלטה שוועדת הפנים פונה לשר הפנים לעשות כל שביכולתו על מנת להעביר לרשות, במשך השבוע הזה שלפני חג הפסח, לפחות משכורת אחת.

משה שבת: ובמקביל להציל את החולה הזה ולא לתת לו לחכות.

דוד אזולאי: משה, בתחילת דברי אמרתי שאני לא רוצה להיכנס לכל התחלואים.

דוד אזולאי: אתם לא בן יחיד.

דוד אזולאי: לצערי הרב, כל מערכת השלטון המקומי במדינת ישראל בפני קריסה.

דוד אזולאי: המצב קשה, והאמינו לי, רשויות יותר חזקות מיהוד נמצאות במצב של קריסה.

דוד אזולאי: אם מישהו לא יתן את הפתרון לכך, זה לא בסדר גודל של שר הפנים, זו צריכה להיות מדיניות ממשלה, האם הולכים להציל את הרשויות האלה או שנותנים להם לקרוס.

חיים כץ: דוד, אתה קורא למשרד הפנים לתת להם משכורת.

חיים כץ: מה קורה אם משרד הפנים לא עושה זאת.

חיים כץ: הכנסת יוצאת לפגרה.

דוד אזולאי: אני אומר, הוועדה תמשיך ותעקוב, ואם צריך לכנס את הוועדה פעם נוספת בשבוע הבא בענין הזה, בפגרה, אני אקיים את הדיון.

דוד אזולאי: עוד היום אנחנו נפנה לשר הפנים, יצא מכתב שלי ושל חברי הוועדה אליו בו אנחנו מבקשים לעשות הכל על מנת שהשכר ישולם לעובדים.

דוד אזולאי: אדוני ראש העיר, יש לי בקשה אליך, באותה הזדמנות שמגיעים להסדר בענין השכר של עובדי הרשות המקומית, יש לקחת בחשבון גם את עובדי המועצה הדתית.

עוזי מאיר: עובדי המועצה הדתית הם לא עובדי הרשות.

דוד אזולאי: כן, אבל שיעבירו להם חלק מהתקציב.

עוזי מאיר: שיעבירו לנו, ואנחנו נעביר להם.

דוד אזולאי: לא ייתכן, אלא לא בנים חורגים לעיר.

דוד אזולאי: רבותי, אני מאחל לכולם פסח כשר ושמח, ונקווה שתהיה לכם משכורת, בעזרת השם.

דוד אזולאי: תהיו איתי בקשר, גם אתה, גם ראש המועצה הדתית.

דוד אזולאי: תודה רבה.

דוד אזולאי: הישיבה נעולה.